Barnes: ‘Bokke is wêreldkampioen, maar nie wêreld se beste’Jasper Wiese en Lood de Jager op die aanval teen Wallis. Foto: GB Jordaan. Die voormalige Engeland-losskakel Stuart Barnes het al gereeld sy misnoeë met Suid-Afrikaanse rugby te kenne gegee. En sy rubriek in The Times is ongetwyfeld die platform vanwaar hy sy aanvalle lanseer. Hy het sy jongste skryfstuk met ’n kort stelling begin: “Die wêreldkampioenspan is beslis nie die beste span nie.” Barnes meen dat die Springbokke nie ’n kat se kans teen Frankryk sal staan as die Wêreldbeker-toernooi vandag sou begin nie. “Die Springbokke is verkneg aan die spelpatroon wat Engeland in die Wêreldbeker-eindstryd oorrompel het, maar wat in die halfeindstryd teen Wallis gesukkel het om aan die gang te kom,” het Barnes geskryf. Hy het ook daarop gesinspeel dat die Suid-Afrikaners se Wêreldbeker-triomf nie so ’n glansryke storie is as wat ’n mens dink nie. “Hulle is ook in die groepfase deur die All Blacks ore aangesit – ’n span wat waarskynlik die Webb Ellis-trofee omhoog sou gehou het as dit nie vir Engeland was nie.” Volgens Barnes beskik die Springbokke oor die gevaarlikste pak voorspelers in wêreldrugby, terwyl die agterlyn ook saam met die bestes kan gesels. Hy meen egter daar was in die onlangse reeks teen die Rooi Drake ’n leemte op agtsteman, skrumskakel en losskakel – drie van die belangrikste besluitnemers op die rugbyveld. Jasper Wiese kan glo enige span met sy stormlopies onder druk plaas, maar daar is geen subtiele variasies by sy spel te bespeur nie. Dan maak die Springbokke te veel staat op Faf de Klerk, terwyl iemand soos Elton Jantjies nie die mas op toetsvlak opkom nie. “Jantjies is ’n talentvolle speler, maar hy het nie die temperament om op toetsvlak die no. 10-trui te dra nie. Hy het al meer as genoeg geleenthede gehad.” Terselfdertyd is Handré Pollard ook nie meer die speler van ouds nie. “Hy is ’n sterk speler wat die bal goed kan dra, maar deesdae is die eerste gedagte wat by hom opkom om die bal hoog en oor die veld te skop.” Tog glo baie ontleders dat die Springbokke oor genoeg skietgoed beskik om met die All Blacks in die komende Rugbykampioenskap-wedstryde af te reken. “Die Springbokke handhaaf ’n goeie balans sedert die vorige Wêreldbeker-toernooi. Hulle het nuwe spelers ’n geleentheid gegee, terwyl Damian Willemse ook na ’n rugbykrag begin lyk. Terselfdertyd het iemand soos Handré Pollard net weer eens die waarde van ervaring onderstreep,” het die Nieu-Seelandse joernalis Ross Karl gesê.